COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2015 în funcție de evoluția VNB (Articolul 6 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020) /* COM/2014/0307 final */





COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2015 în funcție de evoluția VNB (Articolul 6 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020) 1. Introducere Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020[1] (Regulamentul privind CFM) conține tabelul cadrului financiar pentru UE-28 aferent perioadei 2014-2020, exprimat în prețuri din 2011 (tabelul 1). Conform articolului 6 alineatul (1) din Regulamentul privind CFM, Comisia efectuează, în fiecare an, într-o etapă anterioară procedurii bugetare pentru exercițiul n+1, o ajustare tehnică a cadrului financiar în funcție de evoluția venitului național brut (VNB) al UE și în funcție de prețuri și comunică rezultatele celor două componente ale autorității bugetare. În ceea ce privește prețurile, plafoanele de cheltuieli în prețuri curente sunt stabilite utilizându-se deflatorul fix de 2 %, astfel cum se prevede la articolul 6 alineatul (2) din Regulamentul privind CFM. În ceea ce privește evoluția VNB, prezenta comunicare include cele mai recente prognoze economice disponibile. În același timp, Comisia calculează marja disponibilă în cadrul plafonului resurselor proprii stabilit în conformitate cu Decizia 2007/436/CE, Euratom, valoarea absolută a marjei pentru situații neprevăzute menționată la articolul 13, marja globală pentru plăți prevăzută la articolul 5 și marja globală pentru angajamente prevăzută la articolul 14 din Regulamentul privind CFM. În plus, în conformitate cu articolul 3 alineatul (1) din Regulamentul privind CFM, subplafonul pentru rubrica 2 privind cheltuielile de piață și plățile directe este ajustat în urma transferurilor între pilonul I și dezvoltarea rurală în conformitate cu actul juridic de stabilire a acestor transferuri. Obiectivul prezentei comunicări este de a prezenta autorității bugetare rezultatul ajustărilor tehnice (UE-28) pentru 2015, în conformitate cu articolul 6 din Regulamentul privind CFM. 2. Cuantumurile aferente ajustării tabelului cadrului financiar (tabelele 1 și 2) Tabelul 1 prezintă cadrul financiar pentru UE-28 în prețuri din 2011, astfel cum este inclus în anexa I la Regulamentul privind CFM. Tabelul 2 prezintă cadrul financiar pentru UE-28 ajustat pentru 2015 (și anume, în prețuri curente). Cadrul financiar exprimat ca procent din VNB este actualizat pe baza celor mai recente previziuni economice disponibile (primăvara anului 2014) și a previziunilor pe termen lung. 2.1. Cuantumul total al VNB Conform celei mai recente previziuni disponibile, VNB-ul pentru 2015 se stabilește la 13 918 050 de milioane EUR, în prețuri curente, pentru UE-28. 2.2. Principalele rezultate ale ajustării tehnice a cadrului financiar pentru 2015 Plafonul global al creditelor de angajament pentru 2015 (146 483 de milioane EUR) este de 1,05 % din VNB. Acestuia îi corespunde un plafon global al creditelor de plată (141 901 milioane EUR) de 1,02 % din VNB. Conform celor mai recente previziuni economice, rezultă o marjă de 29 291 de milioane EUR (0,21 % din VNB-ul pentru UE-28), sub plafonul de 1,23 % al resurselor proprii. 2.3. Ajustarea subplafonului pentru rubrica 2 În conformitate cu articolul 3 alineatul (1) din Regulamentul privind CFM, subplafonul pentru rubrica 2, cu un cuantum total de 312 735 de milioane EUR pentru cheltuieli de piață și plăți directe în perioada 2014-2020, se ajustează în urma transferurilor între pilonul I și dezvoltarea rurală în conformitate cu actul juridic de stabilire a acestor transferuri. Sumele puse la dispoziția Fondului european agricol pentru dezvoltare rurală (FEADR), astfel cum se prevede în Regulamentul de punere în aplicare nr. 367/2014 al Comisiei[2], constau în următoarele elemente (a se vedea tabelul de mai jos): (1) ajustarea voluntară stabilită în Decizia 2013/146/UE de punere în aplicare a Comisiei în temeiul articolului 10b din Regulamentul (CE) nr. 73/2009, care trebuie adăugată la defalcarea anuală a sprijinului acordat de Uniune pentru dezvoltarea rurală în conformitate cu articolul 10c alineatul (2) din același regulament. Decizia de punere în aplicare a Comisiei stabilește această sumă la 296,3 milioane EUR în Regatul Unit pentru exercițiul financiar 2014; (2) sumele care trebuie transferate către FEADR în conformitate cu articolele 136 și 136b din Regulamentul (CE) nr. 73/2009 pentru Germania și Suedia, cu o valoare totală de 51,6 milioane EUR în fiecare an pentru exercițiul financiar 2014 și 2015 („sume necheltuite”); (3) sumele care trebuie transferate către FEADR în conformitate cu articolul 66 alineatul (1) din Regulamentul (UE) nr. 1307/2013. Grecia va transfera anual 4 milioane EUR, începând din 2014 („bumbac EL”). Această primă serie de transferuri reduce soldul net disponibil pentru cheltuielile Fondului european de garantare agricolă (FEGA) cu 427,5 milioane EUR în perioada 2014-2020, iar subplafonul CFM pentru cheltuieli de piață și plăți directe trebuie să fie ajustat de la 312 735 de milioane EUR la 312 309 milioane EUR, astfel cum se arată în tabelul de mai jos. În plus, s-a hotărât ca între pilonul I și dezvoltarea rurală să se efectueze o a doua serie de transferuri, care nu este încă reflectată în regulamentul corespunzător de punere în aplicare al Comisiei. În urma notificărilor efectuate de statele membre până la data de 31 decembrie 2013 cu privire la flexibilitatea între piloni, în conformitate cu articolul 14 din Regulamentul (UE) nr. 1307/2013, cuantumul total al sumelor transferate de la plafoanele pentru plăți directe către programarea de dezvoltare rurală aferentă exercițiilor financiare 2015-2020 este de 3 884,380 milioane EUR, în timp ce cuantumul total al sumelor transferate de la programarea de dezvoltare rurală aferentă exercițiilor financiare 2015-2020 către plafoanele pentru plăți directe este de 2 988,507 milioane EUR. Aceste cifre nu au însă decât un caracter preliminar. Această a doua ajustare a subplafonului pentru rubrica 2 nu poate fi pusă în aplicare decât în 2015 (în cadrul ajustării tehnice pentru 2016), după intrarea în vigoare a modificării la Regulamentul de punere în aplicare al Comisiei de stabilire a soldului net disponibil pentru FEGA[3]. La momentul respectiv, noi ajustări legate de flexibilitatea între piloni ar putea fi luate în considerare după 1 august 2014, dată stabilită ca al doilea termen-limită de notificare. Modificarea subplafonului pentru rubrica 2 în prețuri curente trebuie exprimată în prețuri din 2011 pentru a ajusta din punct de vedere tehnic tabelul CFM în prețuri din 2011. În acest scop, soldul net al FEGA este mai întâi transformat în prețuri din 2011, utilizându-se deflatorul fix de 2 %. Apoi, rezultatul se rotunjește până la obținerea subplafonului ajustat pentru rubrica 2, dat fiind faptul că plafoanele CFM se exprimă numai în milioane EUR. Doar această procedură de rotunjire permite asigurarea faptului că subplafonul CFM este întotdeauna mai mare decât soldul net disponibil pentru cheltuielile FEGA. Mica diferență obținută nu constituie o marjă disponibilă, ci rezultă exclusiv din operațiunea de rotunjire, dat fiind faptul că toate cifrele din tabelul CFM trebuie să fie exprimate în milioane EUR. Pentru fiecare buget anual, Comisia va utiliza cuantumul exact ale soldului net disponibil pentru cheltuielile FEGA, așa cum a fost deja cazul pentru bugetul 2014. 3. Marja globală pentru plăți În conformitate cu articolul 5 din Regulamentul privind CFM, Comisia va majora plafonul de plăți pentru perioada 2015-2020 cu o sumă echivalentă cu diferența dintre plățile efectuate și plafonul pentru plăți pentru exercițiul n-1 din cadrul CFM. Orice majorare se compensează integral printr-o reducere corespunzătoare a plafonului pentru plăți pentru exercițiul n-1. Această ajustare se va efectua pentru prima dată în 2015 (în cadrul ajustării tehnice pentru 2016). 4. Instrumente speciale Mai multe instrumente sunt disponibile în afara plafoanelor de cheltuieli convenite în cadrul financiar 2014-2020. Obiectivul acestor instrumente este de a permite reacții rapide la evenimente excepționale sau neprevăzute și de a oferi un anumit grad de flexibilitate dincolo de plafoanele de cheltuieli convenite, în anumite limite. 4.1. Rezerva pentru ajutoare de urgență În conformitate cu articolul 9 din Regulamentul privind CFM, rezerva pentru ajutoare de urgență poate fi mobilizată în limita unei sume maxime de 280 de milioane EUR pe an, în prețuri din 2011, sau de 303 milioane EUR în 2015, în prețuri curente (2 209 milioane EUR pentru întreaga perioadă, în prețuri curente). Partea din suma neutilizată în anul precedent poate fi reportată. 4.2. Fondul de solidaritate al Uniunii Europene În conformitate cu articolul 10 din Regulamentul privind CFM, Fondul de solidaritate al UE poate fi mobilizat în limita unei sume maxime de 500 de milioane EUR pe an, în prețuri din 2011, sau de 541 de milioane EUR în 2015, în prețuri curente (3 945 de milioane EUR pentru întreaga perioadă, în prețuri curente). Partea din suma neutilizată în anul precedent poate fi reportată. 4.3. Instrumentul de flexibilitate În conformitate cu articolul 11 din Regulamentul privind CFM, Instrumentul de flexibilitate poate fi mobilizat în limita unei sume maxime anuale de 471 de milioane EUR, în prețuri din 2011, sau de 510 milioane EUR în 2015, în prețuri curente (3 716 milioane EUR pentru întreaga perioadă, în prețuri curente). Partea din sumele anuale neutilizate în cei 3 ani precedenți poate fi reportată. 4.4. Fondul european de ajustare la globalizare În conformitate cu articolul 12 din Regulamentul privind CFM, Fondul european de ajustare la globalizare poate fi mobilizat în limita unei sume maxime de 150 de milioane EUR pe an, în prețuri din 2011, sau de 162 de milioane EUR în 2015, în prețuri curente (1 183 de milioane EUR pentru întreaga perioadă, în prețuri curente). 4.5. Marja pentru situații neprevăzute În conformitate cu articolul 13 din Regulamentul privind CFM, se constituie, în afara plafoanelor cadrului financiar pentru perioada 2014‑2020, o marjă pentru situații neprevăzute de până la 0,03 % din venitul național brut al Uniunii. Valoarea absolută a marjei pentru situații neprevăzute aferentă anului 2015 este de 4 175,4 milioane EUR. 4.6. Marja globală pentru angajamentele destinate creșterii economice și ocupării forței de muncă, în special în rândul tinerilor În conformitate cu articolul 14 din Regulamentul privind CFM, marjele disponibile sub plafoanele CFM pentru credite de angajament pe perioada 2014-2017 constituie o marjă CFM globală pentru angajamente, care se disponibilizează peste plafoanele stabilite în anexa la Regulamentul privind CFM pentru anii 2016-2020 pentru obiective de politică legate de creșterea economică și ocuparea forței de muncă, în special în rândul tinerilor. Comisia calculează suma disponibilă. Marja CFM globală pentru angajamente va fi calculată pentru prima dată în 2015 (în cadrul ajustării tehnice pentru 2016). [1] JO L 347, 20.12.2013, p. 884. [2] Regulamentul de punere în aplicare (UE) nr. 367/2014 al Comisiei din 10 aprilie 2014 de stabilire a soldului net disponibil pentru cheltuielile FEGA (JO L 108, 11.4.2014, p. 13). [3] Regulamentul delegat (UE) nr. xxx/xxxx al Comisiei din 13 mai 2014 de modificare a anexelor VIII și VIIIc la Regulamentul (CE) nr. 73/2009 al Consiliului, a anexei I la Regulamentul (UE) nr. 1305/2013 al Parlamentului European și al Consiliului și a anexelor II, III și VI la Regulamentul (UE) nr. 1307/2013 al Parlamentului European și al Consiliului [C(2014) 3006] a fost transmis Parlamentului European și Consiliului. Ambele instituții au la dispoziție o perioadă de analiză de cel puțin 2 luni pentru a formula obiecțiuni. Numai după încheierea respectivei perioade de analiză, Comisia va putea să adopte un regulament de modificare a regulamentului său de punere în aplicare de stabilire a soldului net disponibil pentru cheltuielile FEGA. Flexibilitatea între piloni notificată la data de 31 decembrie 2013 va fi deja luată în considerare în proiectul de buget 2015.